ศก.ไทยเจอกับดัก
ภัทรคาดทรุดแรงรัฐบาลอายุสั้น
10 ส.ค. 2554

ภัทรคาดทรุดแรงรัฐบาลอายุสั้น
“ศุภวุฒิ” เตือนเศรษฐกิจโลกฉุดจีดีพีไทยลงแรงกว่าคาด ต่างชาติคาดเพื่อไทยชนะเลือกตั้ง แต่อยู่ได้ไม่นาน 
นายศุภวุฒิ สายเชื้อ กรรมการผู้จัดการสายงานวิจัย บริษัทหลัก ทรัพย์ ภัทร ปาฐกถาพิเศษว่า ขณะนี้มุมมองเศรษฐกิจโลกของบรรดานักเศรษฐศาสตร์เปลี่ยนไปจากที่มองว่ามีแนวโน้มจะฟื้นตัว เปลี่ยนมาเป็นชะลอตัวในช่วงครึ่งปีหลังของปีนี้ เพราะเศรษฐกิจสหรัฐและญี่ปุ่นที่ไม่ฟื้นตัว ปัญหาหนี้กรีซ สเปน และอิตาลี ปัญหาการเมืองในตะวันออกกลางและแอฟริกาเหนือและมีความเป็นห่วงว่าเศรษฐกิจจีนจะดิ่งลงแรงซึ่งจะกระทบทั่วโลก
นายศุภวุฒิ เชื่อว่า ปัจจัยลบจากต่างประเทศจะกระทบแรงกว่าที่คิด โดยจะเริ่มเห็นผลกระทบช่วงปลายปีนี้ เพราะทั้งสหรัฐ ยุโรป ญี่ปุ่น และจีนเศรษฐกิจชะลอตัวหมด เศรษฐกิจไทยที่พึ่งการส่งออกเป็นหลักคงจะอ่อนตัวลงกว่าที่คาดแน่ 
ผู้บริหาร บล.ภัทร กล่าวว่า ในช่วงครึ่งปีหลังเศรษฐกิจไทยจะเจอปัจจัยลบ 2 ด้าน ทั้งการชะลอตัวของเศรษฐกิจโลก และความเสี่ยงจากการเมืองในช่วงหลังเลือกตั้ง ไม่ว่าพรรคใดเป็นแกนนำในการจัดตั้งรัฐบาล นโยบายไม่ได้แตกต่างกันมากเพราะเน้นการกระตุ้นเศรษฐกิจผ่านนโยบายการคลัง แต่ค่าใช้จ่ายด้านการลงทุนคงทำได้ยาก เพราะมีแต่ค่าใช้จ่ายประชานิยม
“นักลงทุนต่างชาติห่วงว่าหากพรรคเพื่อไทยชนะเลือกตั้งและจัดตั้งรัฐบาลได้ แต่การบริหารคงไม่ง่ายอาจจะเหมือนช่วงนายสมัคร สุนทรเวช เป็นนายกฯ ที่บริหารประเทศไม่ได้และอยู่ไม่นาน” นายศุภวุฒิ กล่าว
นอกจากนี้ ทุนต่างชาติต่างรอดูว่าใครจะมาเป็น รมว.คลัง และ รมว.กลาโหม เพราะเป็นช่วงที่มีการโยกย้ายประจำปี ซึ่งต่างชาติรับข่าวว่าพรรคประชาธิปัตย์ไม่ได้กลับมาเป็นรัฐบาล จึงลดน้ำหนักการลงทุนในตลาดหุ้น แต่ยังมีโอกาสปรับขึ้น ขนาดมีการเผาบ้านเผาเมืองตลาดหุ้นยังปรับขึ้นได้ 40%